РЕШЕНИЕ НА КОМИСИЯТА
от 25 юли 2008 година
за изменение на Решение 2003/766/ЕО относно някои спешни мерки за предотвратяване на разпространението в Общността на Diabrotica virgifera Le Conte
(нотифицирано под номер C(2008) 3813)
(2008/644/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, четвърто изречение от нея,
като има предвид, че:
(1)
В Решение 2003/766/ЕО на Комисията (2) се изисква държавите-членки да предприемат спешни мерки срещу разпространението в Общността на Diabrotica virgifera Le Conte (наричан по-долу „вредителя“).
(2)
Прилагането на спешните мерки беше оценено от Постоянния фитосанитарен комитет на 26 и 27 февруари 2008 г. въз основа на информация от официалните изследвания, проведени от държавите-членки през 2007 г. Заключението беше, че в случай на спешни мерки за ликвидиране на вредителя в областите, където са открити само ограничен брой екземпляри на вредителя, е възможно за ликвидирането му да е достатъчно мерките да се прилагат за период от две години. Поради това следва да се предвиди, че посочените мерки могат да бъдат ограничени, когато е целесъобразно, до период от две години.
(3)
Следователно Решение 2003/766/ЕО следва да бъде съответно изменено.
(4)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Решение 2003/766/ЕО се изменя, както следва:
1.
В член 4, параграф 2 се добавя следната алинея:
„Когато в резултат на изследването, посочено в член 2, са открити не повече от два екземпляра на вредителя във фокусната зона, за които има доказателства, че са се появили в годината на докладването за тях, мерките, посочени в първа алинея, букви б), г), е) и ж), могат да бъдат ограничени до годината на появяване на вредителя и годината след това, при условие че няма други открити екземпляри през втората година. В този случай наблюдението за наличие на вредителя, посочено в член 4, параграф 1, се засилва във фокусната зона.“
2.
В член 4, параграф 3 се добавя следната алинея:
„Когато в резултат на изследването, посочено в член 2, са открити не повече от два екземпляра на вредителя във фокусната зона, за които има доказателства, че са се появили в годината на докладването за тях, мерките в защитната зона, посочена в първа алинея, буква а), могат да бъдат ограничени до годината на появяване на вредителя и годината след това, при условие че няма други открити екземпляри през втората година. В този случай наблюдението за наличие на вредителя, посочено в член 4, параграф 1, се засилва в защитната зона.“
Член 2
Адресати на настоящото решение са държавите-членки.
Съставено в Брюксел на 25 юли 2008 година.